Broj: 711-I-695-P-93/22-02-21

Zagreb, 17. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Ivana Matasa,** **privremenog ravnatelja Javne ustanove za komunalne djelatnosti Žuželj, za davanjem očitovanja,** na 160. sjednici, održanoj 17. veljače 2022., daje sljedeće

**OČITOVANJE**

**S obzirom da člankom 3. ZSSI-a nije propisano da bi ravnatelj u javnoj ustanovi koja obavlja komunalne djelatnosti bio obveznik u smislu tog Zakona, niti privremeni ravnatelj takve ustanove Ivan Matas nije zakonski obveznik koji bi bio dužan podnijeti imovinsku karticu.**

Obrazloženje

Zahtjev za očitovanjem podnio je Ivan Matas, privremeni ravnatelj Javne ustanove za komunalne djelatnosti Žuželj. U knjigama ulazne pošte zahtjev je zaprimljen 9. veljače 2022. pod brojem: 711-U-2548-P-93/22-01-5, povodom kojeg se vodi predmet broj P-93/22.

U zahtjevu podnositelj traži tumačenje Povjernstva je li obvezan podnijeti imovinsku karticu, budući da je zaposlen na određeno vrijeme do šest mjeseci kao privremeni ravnatelj u Javnoj ustanovi za komunalne djelatnosti Žuželj.

Uvidom u priloženo rješenje Trgovačkog suda u Splitu, utvrđeno je da Ivan Matas od 15. studenog 2021. obavlja funkciju privremenog ravnatelja u Javnoj ustanovi za komunalne djelatnosti Žuželj, kojoj je osnivač Općina Lećevica.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Uvidom u podatke Sudskog registra Trgovačkog suda u Splitu, kao i Statut Javne ustanove za komunalne djelatnosi Žuželj utvrđeno je da se radi o ustanovi registriranoj za djelatnosti zbrinjavanja otpada, oporabe otpada, sakupljanja otpada, prijevoza otpada i trgovanja otpadom, koju osnova Općina Lećevica.

Člankom 3. ZSSI-a nije propisano da bi ravnatelji ustanova koje obavljaju komunalne djelatnosti bili obveznici u smislu odredbi istog Zakona te ih stoga ne obvezuju njegove odredbe.

Slijedom navedenog, niti privremeni ravnatelj Javne ustanove za komunalne djelatnosti Žuželj, nije obveznik iz članka 3. ZSSI-a te nije dužan podnijeti imovinsku karticu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelju, putem dostavljene e-mail adrese
2. Objava na internetskoj stranici Povjerenstva
3. Pismohrana